ET Euroopa Liidu Teataja L 170/3

KOMISJONI MÄÄRUS (EL) 2017/1164,

22. juuni 2017,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate akrinatriini, metalaksüüli ja tiabendasooli jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Akrinatriini jääkide piirnormid on sätestatud määruse (EÜ) nr 396/2005 III lisa A osas. Metalaksüüli ja tiabendasooli jääkide piirnormid on sätestatud kõnealuse määruse II lisas ja III lisa B osas.

(2) Akrinatriini puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide läbivaatamise kohta kooskõlas määruse (EÜ) nr 396/2005 (2) artikli 12 lõikega 1. Toiduohutusamet tegi ettepaneku muuta jääkide määratlust. Toiduohutusamet tegi banaanide, melonite, paprikate, arbuuside, virsikute ja aprikooside puhul kindlaks, et jääkide piirnormist tuleneb oht tarbijatele. Seepärast on asjakohane kõnealuseid piirnorme vähendada. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet jõudis järeldusele, et põldkännaku, eskariooli, salatkressi, põld-võõrkapsa, kapsas-lehtsinepi, sojaoa ja kõigi loomsete toodete puhul ei olnud piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid veel kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet jõudis järeldusele, et hoolimata täheldatud andmelünkadest ei olnud otsustava tähtsusega hea põllumajandustava õunviljade, aprikooside, kirsside, virsikute, ploomide, maasikate, banaanide, küüslaugu, sibula, tomati, paprika, baklažaani, söödava muskushibiski, söödava koorega kõrvitsaliste, kornišonide, kabatšoki, meloni, kõrvitsa, arbuusi, aedsalati, ubade (värsked, kauntega) ja sojaubade puhul kooskõlas akrinatriini kasutamise piirangutega ja riskijuhtidel tuleb asjaolusid veel kaaluda. Kõnealuste toodete puhul tuleks jääkide piirnormiks kehtestada konkreetne määramispiir.

(3) Metalaksüüli jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (3) artikli 12 lõikega 1. Toiduohutusamet tegi ettepaneku muuta jäägi määratlust ja soovitas vähendada piirnorme peakapsa, Pekingi lehtnaeri, nuikapsa, spinati, lehtpeedi, ubade (värsked, kauntega ja ilma), herneste (värsked, kauntega ja ilma), spargli, porrulaugu, ubade (kuivatatud), herneste (kuivatatud), lupiiniubade (kuivatatud), linaseemnete, mooniseemnete, rapsiseemnete, sinepiseemnete, põldtudraseemnete, maisi, sea lihas- ja rasvkoe, veise lihas- ja rasvkoe, lamba lihas- ja rasvkoe, kitse lihas- ja rasvkoe, lindude lihas- ja rasvkoe, piima ning linnumunade puhul. Toiduohutusamet jõudis järeldusele, et greipide, apelsinide, sidrunite, laimide, mandariinide, õunte, pirnide, laua- ja veiniviinamarjade, maasikate, sibulate, paprikate, sojaubade, seamaksa ja -neerude, veisemaksa ja -neerude, lambamaksa ja -neerude ning linnumaksa puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et küdooniate, astelpihlaka viljade, nisperode, avokaadode, kornišonide, puuvillaseemnete, odra, tatra, hirsi, kaera, riisi, rukki, sorgo, nisu, seemnetest valmistatud maitseainete ja suhkrupeedi juurte puhul ei olnud teave jääkide piirnormide kohta kättesaadav ja riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir. Puuviljadest saadud maitseainete puhul tuleks jääkide piirnormid kehtestada ajutiste piirnormidena. Kõnealused jääkide piirnormid vaadatakse läbi; läbivaatamisel võetakse arvesse neli aastat pärast käesoleva määruse avaldamist kättesaadavat teavet.

(4) Tiabendasooli jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (4) artikli 12 lõikega 1. Toiduohutusamet tegi mango ja kultuurseente puhul kindlaks, et jääkide piirnormist tuleneb oht tarbijatele. Seepärast on asjakohane kõnealuseid piirnorme vähendada. Toiduohutusamet tegi ettepaneku muuta jäägi määratlust piima ja muude loomsete toodete puhul. Toiduohutusamet soovitas vähendada jääkide piirnormi õunte, pirnide, kartulite, salatsiguri, sea lihas- ja rasvkoe ning lindude lihas- ja rasvkoe puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet tegi järelduse, et greipide, apelsinide, sidrunite, laimide, mandariinide, küdooniate, astelpihlaka viljade, nisperode, kumkvaatide, avokaadode, banaanide, papaiade, kartulite, salatsiguri ja kõigi loomsete toodete puhul ei olnud teave jääkide piirnormide kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega Codexis esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(6) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid mitme toimeaine suhtes järelduse, et tehnika arengu tõttu on teatavate kaupade puhul vaja kehtestada konkreetsed määramispiirid.

(7) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(8) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(9) Seepärast tuleks määrust (EÜ) nr 396/2005 vastavalt muuta.

(10) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud. Kuna tarbijate jaoks ei saa praegu kehtivate piirnormide puhul ohtu välistada, tuleks banaanide, melonite, paprikate, arbuuside, virsikute ja aprikooside puhul kehtivat akrinatriini piirnormi väärtust 0,01 mg/kg ning mangode ja kultuurseente puhul kehtivat tiabendasooli piirnormi väärtust 0,01 mg/kg kohaldada kõigi toodete suhtes alates käesoleva määruse kohaldamise kuupäevast.

(11) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete puhul, mis on toodetud enne 21. jaanuari 2018, järgmiste toimeainete suhtes:

1) kõigis toodetes või nende pinnal esinev toimeaine metalaksüül;

2) kõigis toodetes (välja arvatud banaanid, melonid, paprikad, arbuusid, virsikud ja aprikoosid) või nende pinnal esinev toimeaine akrinatriin;

3) kõigis toodetes (välja arvatud mangod ja kultuurseened) või nende pinnal esinev toimeaine tiabendasool.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 21. jaanuarist 2018.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. juuni 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet. „Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005“ („Põhjendatud arvamus akrinatriini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“). EFSA Journal (2015); 13(7): 4203.

(3) Euroopa Toiduohutusamet. „Reasoned opinion on combined review of the existing maximum residue levels (MRLs) for the active substances metalaxyl and metalaxyl-M“ („Põhjendatud arvamus toimeainete metalaksüüli ja metalaksüül-Mi jääkide kehtivate piirnormide ühise läbivaatamise kohta“). EFSA Journal 2015; 13(4): 4076.

(4) Euroopa Toiduohutusamet. „Reasoned opinion on the revision of the review of the existing maximum residue levels (MRLs) for thiabendazole“ („Põhjendatud arvamus tiabendasooli jääkide kehtivate piirnormide läbivaatamise kohta“). EFSA Journal (2016); 14(6): 4516.